Tyylit

Tyylit ovat tekstinkäsittelyn ylivoimaisesti tärkein työkalu! Tyylejä käyttämällä saavutetaan monia hyötyjä, kuten esimerkiksi ajansäästö asiakirjan kirjoittamis- ja muokkaamisvaiheessa. Lisäksi asiakirja on helpommin muutettavissa kokonaan toisiin formaatteihin rakenteellisten ominaisuuksiensa vuoksi. Ikävä kyllä tekstinkäsittelyoppaissa kiinnitetään aivan liian vähän huomiota tyylien käyttöön ja niillä saavutettaviin hyötyihin.

Seuraavissa luvuissa tarkastellaan tyylien käyttöä kirjoittamisen apuna. Kun ensimmäistä kertaa tyyleihin perehtyessä voi tuntua, että tyyleistä ei ole merkittävää hyötyä. Hyöty ei välttämättä näy pienten ja kokonaan erilaisten asiakirjojen kirjoittamisen yhteydessä. Hyöty tulee kuitenkin selvästi esille, kun joutuu muuttamaan hieman pidemmän tai useamman lyhyemmän asiakirjan ulkoasun kokonaan toiseksi. Muutaman tunnin urakan voi tehdä muutamassa minuutissa käyttämällä tyylejä oikein.

Mikä ihme on tyyli?

Muutamissa sovellusohjelmissa käytetään harhaanjohtavasti tyyli nimitystä tekstin ulkonäöstä puhuttaessa. Tyyli liittyy läheisesti tekstin ulkonäön muuttamiseen, mutta se hyvin on paljon muutakin. Tyyli on kokoelma erilaisia tekstikappaleeseen tai sen osaan kohdistuvia muotoiluja. Tyyliin voidaan liittää kirjasimen liittyviä perusominaisuuksia, kuten esimerkiksi lihavoinnit, kirjasimen koko ja kirjasimen tyyppi, mutta myös kappaleiden ominaisuuksia, kuten esimerkiksi kappaleiden välit, listamerkit ja sisennykset.

Miksi ihmeessä tyylejä kannattaa käyttää? Tyyli on siis kokoelma teksti- ja kappalemuotoiluista, jotka voidaan kohdistaa johonkin tekstikappaleeseen tai sen osaan. Kun tyyli on kerran määritelty ja sitä on käytetty asiakirjassa, voidaan tyyliin tehtyjä määrittelyjä muuttaa nopeasti ja vaivattomasti. Tyyliä muutettaessa kaikki kyseisellä tyylillä määritellyt kappaleet tai niiden osat muuttuvat uusien tyylin määrittelyjen mukaisiksi.

Esimerkiksi koko asiakirjan otsikoiden kirjasintyypin muuttaminen toiseksi onnistuu muutamassa sekunnissa. Ilman tyylejä joudutaan jokainen otsikkoteksti valitsemaan ja muuttamaan erikseen, joten työhön saattaa mennä aikaa aivan turhaan. Tyylien avulla asiakirjan rakenne ja ulkoasun määritykset saadaan yhtenäisiksi, joten asiakirjan muokkaaminen on kohtuullisen vaivatonta ja nopeaa.

Erilaiset tyylit

Asiakirjasta on löydettävissä kolme eritasoista tyyliä, joiden merkitystä valotetaan seuraavassa:

Merkkityyli (engl. Character Style) on nimensä mukaisesti kappaleiden merkkien ulkoasuun vaikuttava tyyli. Merkkityyliin ei voida sisällyttää minkäänlaisia kappaleelle ominaisia muotoiluja, kuten esimerkiksi kappalevälejä. Merkkityylejä käytetään kappaleen sisällä olevien rakenteellisten kohtien merkitsemiseen, kuten esimerkiksi valikkokomentojen merkitsemiseen. Merkkityylejä ei kannata käyttää koko kappaleen alueella, vaan pelkästään hyvin pienillä alueilla, koska koko kappaleen merkkimuotoilut voidaan liittää osaksi kappaletyyliä.

Kappaletyyli (engl. Paragraph Style) on nimensä mukaisesti asiakirjan kappaleeseen vaikuttavat tyyli. Kappaletyyliin voidaan liittää kaikki kappaleen muotoiluun käytettävät ominaisuudet. Kappaletyyliin voidaan si sällyttää myös merkkimuotoilut. Kappaletyyli voi olla esimerkiksi otsikkotyyli, jolle on määritelty kappaleen välit, sisennykset, keskitykset sekä kirjasimen ominaisuudet.

Asiakirjamalli (engl. Document Template) on Microsoft Wordin mukana tuleva asiakirjapohja, joka sisältää muun muassa tarpeelliset tyylit ja sivunasetukset. Asiakirjamalli toimii pohjana uusille dokumenteille. Asiakirjamallista ja sen merkityksestä kerrotaan tarkemmin luvussa Asiakirjamalli.

Joistakin tekstinkäsittelyohjelmista, kuten esimerkiksi Corel Word Perfectistä, löytyy avoin tyyli (engl. Open style), joka vastaa likipitäen Wordin asiakirjamallin ja normaali (engl. Normal) -tyylin yhdistelmää. Avoimen tyylin sisään voidaan määritellä erilaisia pohjatyylin määrityksiä, jotka toimivat normaalissa asiakirjassa kirjoittamisessa apuna.

Rakenteen merkitseminen eli tyylien käyttö

Asiakirjan sisällön eli tekstin osat merkitään tekstinkäsittelyohjelmista valmiiden löytyvien tyylien avulla. Tyylien avulla tavallisesta tekstistä erotetaan muun muassa eri tasoiset otsikot. Tyylit ovat asiakirjan rakenteellisia kokonaisuuksia, eivätkä ne varsinaisesti liity asiakirjan ulkoasuun.


Kuva 2. Formatting-työkalurivi.

Kappaletyylin käyttäminen uudessa kappaleessa onnistuu valitsemalla rakennetta parhaiten kuvaava tyyli aktiiviseksi ennen kappaleen kirjoittamista. Microsoft Wordissa tyyli voidaan valita tyylivalikon avulla (Kuva 2), joka löytyy Formatting (suom. Muotoilu) -työkalurivin vasemmasta reunasta. Tyylien käyttäminen onnistuu myös tekstikappaleen kirjoittamisen jälkeen. Tyyliä voidaan käyttää aktiiviseen eli tekstikursorin osoittamaan tekstikappaleeseen valitsemalla oikea tyyli tyylivalikolla. Kappaletta ei tarvitse valita kokonaan aktiiviseksi, kun käytetään kappaletyyliä kappaleeseen. Pelkästään tekstikursorin vieminen kappaleen sisään riittää. Kätevin tapa tyylien käyttämiseen on pikanäppäinkomennon määrittänen tyyliin. Tällöin tyylien merkitseminen voidaan tehdä todella nopeasti kirjoittamisen yhteydessä näppäimistöltä.

Tyylejä voidaan myös valita ja käyttää valikkokomennolla Format | Style (suom. Muotoile | Tyyli). Tällä tavoin saadaan kaikki asiakirjan tyylit käyttöön, jos tyylivalikosta ei löydy kaikkia tyylejä. Tyylilistasta voidaan valita haluttu tyyli aktiiviseksi ja sitä voidaan käyttää aktiiviseen tekstikappaleeseen painikkeella Apply (suom. Käytä). Kannattaa myös huomata, että tyylilistan alapuolella oleva alasvetovalikko List (suom. Lista) määrittää mitä tyylejä tyylilistassa näytetään.

Merkkityyliä voidaan käyttää missä tahansa tekstikappaleen osassa. Tyyliä voidaan käyttää kirjoittamisen aikana valitsemalla tyyli käytettävä tyyli. Jos tyylin käyttö halutaan lopettaa, onnistuu se onnistuu painamalla CTRL-VÄLILYÖNTI-näppäinyhdistelmää. Tyyliä voidaan toki käyttää myös kirjoittamisen jälkeen, jolloin valitaan ne sanat aktiivisiksi, joihin tyyliä halutaan käyttää. Tämän jälkeen valitaan haluttu tyyli, jolloin pelkästään valittujen merkkien tai sanojen ominaisuudet muuttuvat. Merkkityylien käyttö on siis hyvin samankaltaista kuin kappaletyylin. Ainoan eron muodostaa tyylien vaikutusalue ja niiden sisään tulevat muotoilut.

Tyylilistan merkkityylin ja kappaletyylin erottaa toisistaan tyylilistasta tyylin nimen perässä olevasta merkinnästä. Kappaletyyli on merkitty kappalemerkillä () ja merkkityyli on merkitty alleviivatulla a-kirjaimella (a).

Kappaletyylin ulkopuolisten ominaisuuksien poistaminen onnistuu valitsemalla tekstikappale aktiiviseksi ja painamalla CTRL-Q-näppäinyhdistelmää. Samalla kappaleesta poistuu myös merkkityylimäärittelyt, joten näppäinyhdistelmän kanssa kannattaa olla varovainen.

Merkkityylin ominaisuuksien poistaminen onnistuu valitsemalla muotoiltu kohta uudelleen ja painamalla näppäimistöltä CTRL-VäLILYöNTI-näppäinyhdistelmää.

Tekstinkäsittelyohjelmista löytyy erilaisiin tarpeisiin useita käyttökelpoisia tyylejä. Seuraavassa listassa on esiteltynä muutamia yleisimpiä kappale- ja merkkityylejä.

Kuva 3. Tyylilista.

· Heading 1-9 (suom. Otsikko 1-9) -tyylejä käytetään otsikoissa. Ylimmän otsikkotason numerointi on 1.

· Normal (suom. Normaali) -tyyliä käytetään normaaleissa tekstikappaleissa.

· List Bullet (suom. Järjestämätön lista) -tyyliä käytetään järjestämättömässä listassa. Järjestämättömiä listatyylejä on viisi eritasoista.

· List Number (suom. Numeroitu lista) -tyyliä käytetään järjestetyissä listoissa. Numeroituja listatyylejä on viisi eritasoista.

· Header (suom. Ylätunniste) -tyyliä käytetään asiakirjan ylätunnisteessa.

· Footer (suom. Alatunniste) -tyyliä käytetään asiakirjan alatunnisteessa.

· TOC 1-9 (suom. Sisällysluettelo 1-9) -tyylejä käytetään sisällysluettelossa. TOC 1 -tyyli on ylimmän sisällysluettelotason tyyli.

· Index1-9 (suom. Hakemisto 1-9) -tyyliä käytetään hakemistossa.

· Hyperlink (suom. Hyperlinkki) -tyyliä käytetään asiakirjan WWW- ja sähköpostiosoitteiden merkitsemiseen.

· Strong-merkkityyliä käytetään asiakirjan tärkeisiin korostuksiin.

· Emphasis-merkkityyliä käytetään asiakirjan vähemmän tärkeisiin korostuksiin.

Joissakin tapauksissa rakenteellisesti oikeaa tyyliä ei löydy valmiina tekstinkäsittelyohjelmista. Tällöin joudutaan tekemään uusia tyylejä. Uusien tyylien luomista käsitellään tarkemmin luvussa Uusien tyylien luominen.

